text: Не можем да изброим имената на българските будители и книжовници – радетели за народната свяст и самоосъзнаване, в борбата за независимост и свобода. Но знаем с кого и откъде да започнем – това е Хилендарският монах – първи будител на „неразумните юроди”, забравили „своя род и език” – първи български историк, написал първата българска история и тръгнал като апостол да я разнася по българската земя.
  След него се зареждат Софроний Врачански, Неофит Рилски, д-р Петър Берон, Братя Миладинови… И безброй други, докато стигнем до отец Матей Преображенски – Миткалото, позабравения Бачо Киро със своята 27-годишна будителска дейност, завършила с епопеята в Дряновския манастир и с бесилото в Търново през 1876 г.
  Естествено възниква въпросът откога се чества и кой е въвел тази дата – 1 ноември като празник в календара – Ден на българските будители.
  Това става през 1922 г., когато министърът на Министерството на народното просвещение Стоян Омарчевски предлага 1 ноември да се отбелязва като общ всенароден „празник на заслужилите българи – будители”. За целта е издадено специално нареждане на Министерството на народното просвещение, одобрено от Министерския съвет.
  Стоян Омарчевски в речта си – призив към народните представители от ХІХ обикновено народно събрание да гласуват и приемат закон за този всенароден празник, изтъква: „Тоя ден, в който е същевременно празника на Св. Иван Рилски, министерството иска да въздигне в един постоянен национален празник в памет на всички труженици за българското национално и просветно-културно възмогване и преуспяване на всички дейци, които са допринесли за възродяването на българското племе и са го напътствали с делата си и с творенията си към социален и културен подем”. Той обявява още:
  „Да се обединят всички усилия… като тоя ден се превърне в култ на българския народен гений: отдавайки почит към паметта на народните заслужили деятели, към ония, които като самоотвержени войни водеха българския народ в миналото към просвета, към свобода, към култура, да вдъхнови младежта чрез техните светли образи към народни и културни идеали. Нека по-често си спомняме техните имена и техните дела, нека по-често посочваме техните стремежи, та да можем и по-дълбоко да разберем, че има нещо в нашата страна, в нашия народ, което е карало толкова българи да умират за него, че думата отечество не е само понятие без стойност, а че има в него нещо, което заслужава всички наши жертви и усилия. Да направим делото на нашите бащи и деди наша гордост и наша амбиция!”
  Така 1 ноември се утвърждава като официален ден за „празнуване паметта на заслужилите българи – будители”. От 1922 г. до 1945 г. година Денят на народните будители, който става един от духовните стожери на българската култура и национално самочувствие, се празнува във всички селища на цяла България.
  Интересно е да се отбележи фактът, че в различни периоди Денят на народните будители във Велико Търново например се празнува заедно с бойния празник на частите от търновския гарнизон. Така, обединявайки тържествата, посветени на българските будители и на войнската храброст, старата столица става единственият град в страната, отдаващ заслужено признание на всички съзидатели и защитници на България в името на нейната свобода, независимост, национално обединение и културен напредък.
  Автор: Маргарита Атанасова – Арачийска
  Източник: http://znanie.eu/archives/4835
  Автор ЦЕОПубликувано на 01/11/2012 17/07/2018
  Навигация
  Предишни Предишна публикация: Международен ден на учителя – 5 октомври
  Следваща Следваща публикация: Познание на езика и в парти вариант! Честити празници!
  Търсене за:
  Търсене
  Новини
  Чуждестранните студенти в УХТ изучават български език през призмата на историята и културата на Пловдив 19/09/2021
  Благодарствено писмо 12/10/2020
  Пожелаваме още много успехи на нашите студенти 31/07/2020
  Учредително събрание на Асоциация на преподавателите по български език като чужд 03/07/2020
  Честит 8. март! 08/03/2020
  НАЧАЛО
  ЗА НАС
  Представяне
  Ръководител на ЦЕО
  Преподаватели
  Технически сътрудник
  ПРЕПОДАВАТЕЛИ
  СТУДЕНТИ
  Полезна информация
  Поправителни изпити
  Подготвително отделение
  НОВИНИ
  ИСТОРИЯ
  История на ЦЕО
  Бивши ръководители на ЦЕО
  Бивши преподаватели
  АРХИВ
  Вестник
  Учебни програми
  КОНТАКТИ
  Център по езиково обучение, УХТ Създаден с WordPress
  © 2018-2022 Център по езиково обучение, Университет по хранителни технологии – Alma mater alimentorum. Всички права запазени.